EFTA-Tilsynsmyndighedens beslutning

nr. 17/03/KOL

af 5. februar 2003

om anerkendelse af, at den norske database for registrering af kvæg er fuldt operationel

EFTA-TILSYNSMYNDIGHEDEN HAR -

under henvisning til EØS-aftalen, særlig artikel 109 og protokol 1,

under henvisning til aftalen om Tilsynsmyndigheden og Domstolen, særlig artikel 5, stk. 2, litra d), og protokol 1,

under henvisning til den retsakt, der er omhandlet i punkt 1.1.7a i kapitel I i bilag I til EØS-aftalen, om indførelse af en ordning for identifikation og registrering af kvæg og om mærkning af oksekød og oksekødsprodukter (Rådets forordning (EF) nr. 820/97(1)), som tilpasset med protokol 1 til EØS-aftalen, særlig første led i artikel 6, stk. 3,

under henvisning til en anmodning fra Norge af 2. maj 2001, og

ud fra følgende betragtninger:

Norge indgav den 2. maj 2001 en anmodning til EFTA-Tilsynsmyndigheden om anerkendelse af, at den norske database, der indgår i landets ordning for identifikation og registrering af kvæg, er fuldt operationel.

Den norske anmodning var ledsaget af hensigtsmæssige oplysninger, som efterfølgende blev ajourført henholdsvis den 3. oktober 2001 og den 24. januar 2002.

De norske myndigheder forpligtede sig til at forbedre databasens pålidelighed, navnlig ved at sikre, at:

1) der træffes foranstaltninger for at sikre, at den nationale lovgivning er i overensstemmelse med EF-retten som indarbejdet i EØS-aftalen, og som dermed finder anvendelse på Norge

2) der træffes foranstaltninger for at sikre, at alle fødsler og dødsfald på bedriften samt alle flytninger til og fra bedriften registreres i kvægdatabasen, herunder importerede og eksporterede dyr samt indberetning af slagtninger på slagterier

3) der indføres foranstaltninger, herunder administrative sanktionsprocedurer, for at forbedre indberetningen af fødsler, dødsfald og alle former for flytninger for at overholde den tidsfrist på syv dage, der er fastlagt i artikel 7, stk. 1, andet led, i Europa-Parlamentets og Rådets forordning (EF) nr. 1760/2000(2)

4) der indføres procedurer for at sikre, at de norske veterinærmyndigheder under inspektionsbesøg på bedrifterne konsulterer oplysningerne i kvægdatabasen

5) der indføres foranstaltninger for at rette de fejl vedrørende bedriften, som måtte blive opdaget under de norske veterinærmyndigheders inspektionsbesøg

6) der indføres foranstaltninger for at sikre overholdelse af de fastlagte opfølgningsprocedurer på basis af Kommissionens forordning (EF) nr. 494/98(3) for så vidt angår restriktioner vedrørende flytning af dyr fra bedriften i tilfælde af manglende fuldstændig overholdelse af identifikations- og registreringskravene i artikel 3 i forordning (EF) nr. 1760/2000

7) der indføres procedurer for udarbejdelse og indsendelse af regelmæssige statusrapporter fra databaseadministratoren (SYSTOR) til de norske veterinærmyndigheder

8) der indføres procedurer for at kontrollere det overordnede system for indberetning af fødsler, dødsfald og flytninger samt for registrering af sådanne begivenheder i kvægdatabasen

9) der træffes foranstaltninger for at efterprøve, at samtlige nødvendige oplysninger om samtlige bedrifter er registreret i kvægdatabasen

10) der indføres foranstaltninger, herunder uddannelsesmæssige sanktioner, for at nedbringe antallet af ukorrekt indberetning og registrering af begivenheder

11) der indføres en procedure for at kontrollere den tid, der forløber mellem en begivenheds indtræden og dens registrering i databasen

12) der indføres en procedure for at efterprøve samtlige oplysninger registreret i kvægdatabasen. I proceduren indføjes foranstaltninger til hurtig korrigering af fejl på bedriften og i databasen, når sådanne opdages under efterprøvningen

13) der indføres procedurer for at sikre, at oplysningerne indføjes i databasen, og at oplysningerne gøres tilgængelige, når bedrifter pålægges restriktioner i forbindelse med flytning af dyr på grund af manglende overholdelse af kravene i forordning (EF) nr. 1760/2000

14) der indføres en procedure for at underrette brugere regelmæssigt om oplysninger, der registreres i databasen

15) der indføres foranstaltninger for at sikre overholdelse af artikel 6, stk. 2, i forordning (EF) nr. 1760/2000 for så vidt angår brug af pas, hver gang dyr flyttes.

De norske myndigheder forpligtede sig til at iværksætte disse forbedrende foranstaltninger senest den 1. september 2002 og underrette EFTA-Tilsynsmyndigheden om alle vanskeligheder, som måtte opstå under iværksættelsesforløbet.

Norge underrettede ved brev af 17. juli 2002 EFTA-Tilsynsmyndigheden om, at de forbedrende foranstaltninger ikke ville være iværksat inden den 1. september 2002.

Norge underrettede ved brev af 20. december 2002 EFTA-Tilsynsmyndigheden om, at de forbedrende foranstaltninger var iværksat siden den 5. december 2002.

Norge fremsendte ved brev af 30. januar 2003 supplerende oplysninger til brevet af 20. december 2002.

I lyset af vurderingen af situationen i Norge synes det hensigtsmæssigt at anerkende, at den norske kvægdatabase er fuld operationel -

VEDTAGET FØLGENDE BESLUTNING:

1. Den norske database for registrering af kvæg anerkendes som fuld operationel.

2. Denne beslutning er rettet til Norge.

3. Kun den engelske udgave af denne beslutning er autentisk.

Udfærdiget i Bruxelles, den 5. februar 2003.

På EFTA-Tilsynsmyndighedens vegne

Einar M. Bull

Formand

(1) EFT L 117 af 7.5.1997, s. 1.

(2) EFT L 204 af 11.8.2000, s. 1.

(3) EFT L 60 af 28.2.1998, s. 78.